登荆州城樓
作者：張九齡
朝代：唐

paragraphs: 天宇何其曠，江城坐自拘。
層樓百餘尺，迢遞在西隅。
暇日時登眺，荒郊臨故都。
纍纍見陳迹，寂寂想雄圖。
古往山川在，今來郡邑殊。
北疆雖入鄭，東距豈防吳。
幾代傳荆國，當時敵陝郛。
上流空有處，中土復何虞。
枕席夷三峽，關梁豁五湖。
承平無異境，守隘莫論夫。
自罷金門籍，來參竹使符。
端居向林藪，微尚在桑榆。
直似王陵戇，非如甯武愚。
今茲對南浦，乘雁與雙鳧。